b'\n_START_ARTICLE_\nPranas Sli\xc5\xbeys\n_START_PARAGRAPH_\nPranas Sli\xc5\xbeys (1915 m. gruod\xc5\xbeio 16 d. Traupyje, Anyk\xc5\xa1\xc4\x8di\xc5\xb3 raj. \xe2\x80\x93 2004 m. vasario 15 d. Vilniuje) \xe2\x80\x93 vargonininkas, choro dirigentas, pedagogas, kompozitorius._NEWLINE_Vargonininko ir chorved\xc5\xbeio Petro Sli\xc5\xbeio s\xc5\xabnus.\n_START_SECTION_\nBiografija\n_START_PARAGRAPH_\nMotina buvo garsi kaimo daininink\xc4\x97 ir giesminink\xc4\x97. Visi Sli\xc5\xbei\xc5\xb3 vaikai buvo muzikal\xc5\xabs, o trys \xe2\x80\x93 Pranas, Stasys ir Bronius tapo muzikais profesionalais._NEWLINE_Pirmasis Prano mokytojas buvo t\xc4\x97vas, mok\xc4\x99s s\xc5\xabn\xc5\xb3 muzikos ra\xc5\xa1to ir vargonuoti. V\xc4\x97liau vargonuoti mok\xc4\x97si pas Naumies\xc4\x8dio vargoninink\xc4\x85 H. \xc5\xbdilinsk\xc4\x85._NEWLINE_1933 m. savaranki\xc5\xa1kai prad\xc4\x97jo vargonininkauti Leli\xc5\xabn\xc5\xb3 (Utenos raj.) parapijoje. \xc4\x8cia suorganizavo apie 60 dalyvi\xc5\xb3 mi\xc5\xa1r\xc5\xb3j\xc4\xaf chor\xc4\x85, kur\xc4\xaf i\xc5\xa1mok\xc4\x97 sud\xc4\x97tingesni\xc5\xb3 mi\xc5\xa1i\xc5\xb3 ir giesmi\xc5\xb3. Choro giedojim\xc4\x85 ir vargon\xc5\xb3 skamb\xc4\x97jim\xc4\x85 yra pagyr\xc4\x99s Panev\xc4\x97\xc5\xbeio vyskupas Kazimieras Paltarokas._NEWLINE_1934 m. Kaune lank\xc4\x97 Konrado Kavecko vadovaujamus vargoninink\xc5\xb3 \xe2\x80\x93 chorvedzi\xc5\xb3 kursus._NEWLINE_1937\xe2\x80\x931941 m. vargonininkavim\xc4\x85 ir kompozicij\xc4\x85 studijavo Kauno konservatorijoje. Jo d\xc4\x97stytojai buvo \xc5\xbeym\xc5\xabs to meto muzikai: Jonas \xc5\xbdukas, Nikodemas Martinonis, Jonas Bendorius, Algirdas Ka\xc4\x8danauskas, Juozas Gruodis, Vincas Bacevi\xc4\x8dius. Studijuodamas dvejus metus buvo \xe2\x80\x9eKauno audini\xc5\xb3\xe2\x80\x9c choro chormeisteris, dainavo vyr\xc5\xb3 kvartete kartu su Stepu Grau\xc5\xbeiniu, Juliu Dur\xc5\xa1lioku, Petru Visockiu ir kameriniame chore._NEWLINE_1939\xe2\x80\x931945 m. mokytojavo Ukmerg\xc4\x97s mokytoj\xc5\xb3 seminarijoje ir gimnazijoje, vadovavo moksleivi\xc5\xb3 chorams, vargonininkavo \xc5\xa0v. Petro ir Povilo ba\xc5\xbeny\xc4\x8dioje._NEWLINE_Atvyk\xc4\x99s \xc4\xaf Vilni\xc5\xb3, 1945\xe2\x80\x931948 m. buvo universiteto student\xc5\xb3 choro chormeisteris, 1946\xe2\x80\x931947 m. \xe2\x80\x93 Arkikatedros bazilikos vargonininkas, 1948 m. baig\xc4\x97 Vilniaus konservatorijos Konrado Kavecko vargon\xc5\xb3 klas\xc4\x99._NEWLINE_1948\xe2\x80\x931975 m. \xe2\x80\x93 Vilniaus valstybinio universiteto akademinio mi\xc5\xa1riojo choro meno vadovas ir dirigentas. Chore tada dainuodavo daugiau kaip 200 mergin\xc5\xb3 ir vaikin\xc5\xb3, paruo\xc5\xa1tas didelis ir \xc4\xafvairus k\xc5\xabrini\xc5\xb3 repertuaras, surengta apie 600 koncert\xc5\xb3 Lietuvos miestuose ir miesteliuose, dainuota Latvijoje, Estijoje, Baltarusijoje, Ukrainoje, Rusijoje, Lenkijoje ir \xc4\x8cekoslovakijoje, dalyvauta respublikin\xc4\x97se ir Baltijos respublik\xc5\xb3 student\xc5\xb3 dain\xc5\xb3 \xc5\xa1vent\xc4\x97se \xe2\x80\x9eGaudeamus", konkursuose laim\xc4\x97ta pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3. Gra\xc5\xbeia tradicija tapo jubiliejiniai choro koncertai, kuriems dirigentas parengdavo ir absolvent\xc5\xb3 chor\xc4\x85. 1960 m. student\xc5\xb3 chorui buvo suteiktas nusipelniusio kolektyvo vardas._NEWLINE_Pranas Sli\xc5\xbeys tuo laiku mokytojavo ir vadovavo chorams Vilniaus miesto mokyklose. Vienuolika met\xc5\xb3 dirbo Salom\xc4\x97jos N\xc4\x97ries vidurin\xc4\x97je mokykloje, ten vadovavo vaik\xc5\xb3 ir vyresni\xc5\xb3j\xc5\xb3 klasi\xc5\xb3 mergin\xc5\xb3 chorams, kuriuos lankydavo iki 200 moksleivi\xc5\xb3. Mergin\xc5\xb3 choras 1946, 1950 ir 1955 m. respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konkursuose peln\xc4\x97 antr\xc4\x85sias vietas. 1956\xe2\x80\x931960 m. vadovavo kult\xc5\xabros \xe2\x80\x93 \xc5\xa1vietimo technikumo mergin\xc5\xb3 chorui; 1957 m. I respublikiniame jaunimo festivalyje \xe2\x80\x93 konkurse choras peln\xc4\x97 laureato vard\xc4\x85, o 1959 m. Vilniaus miesto chor\xc5\xb3 ap\xc5\xbei\xc5\xabroje pripa\xc5\xbeintas geriausiu sostin\xc4\x97s meno kolektyvu. 1960 m. respublikin\xc4\x97s dain\xc5\xb3 \xc5\xa1vent\xc4\x97s chor\xc5\xb3 konkurse merginos laim\xc4\x97jo antr\xc4\x85j\xc4\x85 viet\xc4\x85._NEWLINE_1948\xe2\x80\x931952 m. dirbdamas Vilniaus de\xc5\xa1imtmet\xc4\x97je muzikos mokykloje, pirmasis suorganizavo vaik\xc5\xb3 chor\xc4\x85, nuo 1962 m. kur\xc4\xaf laik\xc4\x85 d\xc4\x97st\xc4\x97 Lietuvos valstybin\xc4\x97je konservatorijoje. 1961\xe2\x80\x931965 m. dirigentas vadovavo Vilniaus skai\xc4\x8diavimo ma\xc5\xa1in\xc5\xb3 gamyklos vyr\xc5\xb3 chorui \xe2\x80\x9eElektronika", kuris irgi savo skambesiu patraukdavo sostin\xc4\x97s chorin\xc4\x97s muzikos m\xc4\x97g\xc4\x97jus. 1966\xe2\x80\x931975 m. buvo Vilniaus universiteto Estetinio lavinimo katedros ved\xc4\x97jas, nuo 1971 m. \xe2\x80\x93 docentas. I\xc5\xa1\xc4\x97j\xc4\x99s \xc4\xaf pensij\xc4\x85, 1977\xe2\x80\x931983 m. vargonininkavo ir vadovavo chorui Vilniaus \xc5\xa0v. Petro ir Povilo ba\xc5\xbeny\xc4\x8dioje. 1989 m. \xc4\xafk\xc5\xabr\xc4\x97 Vilniaus Arkikatedros bazilikos did\xc4\xafj\xc4\xaf mi\xc5\xa1r\xc5\xb3j\xc4\xaf chor\xc4\x85 ir iki 1992 m. jam vadovavo._NEWLINE_Pranas Sli\xc5\xbeys pasi\xc5\xbeym\xc4\x97jo visuomeniniame muzikiniame darbe. Buvo 1956, 1958, 1967 ir 1968 m. Baltijos respublik\xc5\xb3 student\xc5\xb3 dain\xc5\xb3 \xc5\xa1ven\xc4\x8di\xc5\xb3 \xe2\x80\x9eGaudeamus" Tartu, Rygoje ir Vilniuje dirigentas (jis i\xc5\xa1k\xc4\x97l\xc4\x97 id\xc4\x97j\xc4\x85 rengti tokias \xc5\xa1ventes), Vilniaus miesto ir 1960, 1963, 1965, 1970 m. respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 dirigentas, 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dirigentas, dain\xc5\xb3 \xc5\xa1ven\xc4\x8di\xc5\xb3 rengimo komisij\xc5\xb3 narys, meno m\xc4\x97g\xc4\x97j\xc5\xb3 kolektyv\xc5\xb3 konsultantas. 1955 m. dirigentui suteiktas nusipelniusio artisto garb\xc4\x97s vardas._NEWLINE_Pranas Sli\xc5\xbeys \xc5\xbeinomas ir kaip kompozitorius. Suk\xc5\xabr\xc4\x97 ir harmonizavo nema\xc5\xbea dain\xc5\xb3 chorams, para\xc5\xa1\xc4\x97 giesmi\xc5\xb3 ir mi\xc5\xa1i\xc5\xb3. Dainos \xe2\x80\x9eGegel\xc4\x97\xe2\x80\x9c ir \xe2\x80\x9eGimtin\xc4\x97s ber\xc5\xbeai\xe2\x80\x9c, taip pat giesm\xc4\x97 \xe2\x80\x9eO Kristau\xe2\x80\x9c yra premijuotos. 1995 m. i\xc5\xa1leista jo k\xc5\xabrini\xc5\xb3 rinktin\xc4\x97 \xe2\x80\x9eMi\xc5\xa1ios, giesm\xc4\x97s, dainos". 1995 m. gruod\xc5\xbeio 17 d. Vilniaus Arkikatedroje Bazilikoje surengtas P. Sli\xc5\xbeio religin\xc4\x97s muzikos k\xc5\xabrini\xc5\xb3 koncertas, skirtas dirigento gimimo 80-me\xc4\x8dio garbei. Maestro apdovanotas Gedimino V laipsnio ordinu, jam suteiktas Lietuvos kompozitori\xc5\xb3 s\xc4\x85jungos garb\xc4\x97s nario vardas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'